CELEX: 32012D0498
Language: ro
Date: 2012-08-17 00:00:00
Title: 2012/498/UE: Decizia Comisiei din 17 august 2012 de modificare a Deciziilor 2010/2/UE și 2011/278/UE în ceea ce privește sectoarele și subsectoarele considerate a fi expuse unui risc important de relocare a emisiilor de dioxid de carbon [notificată cu numărul C(2012) 5715]  Text cu relevanță pentru SEE

7.9.2012   
            
            
               RO
            
            
               Jurnalul Oficial al Uniunii Europene
            
            
               L 241/52
            
         DECIZIA COMISIEI
   din 17 august 2012
   de modificare a Deciziilor 2010/2/UE și 2011/278/UE în ceea ce privește sectoarele și subsectoarele considerate a fi expuse unui risc important de relocare a emisiilor de dioxid de carbon
   [notificată cu numărul C(2012) 5715]
   (Text cu relevanță pentru SEE)
   (2012/498/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 10a alineatele (1) și (13),
   întrucât:
   
               (1)
            
            
               Decizia 2010/2/UE a Comisiei (2) stabilește, în temeiul Directivei 2003/87/CE, o listă a sectoarelor și subsectoarelor considerate a fi expuse unui risc important de relocare a emisiilor de dioxid de carbon.
            
         
               (2)
            
            
               Decizia 2011/278/UE a Comisiei (3) stabilește, pentru întreaga Uniune, normele tranzitorii privind alocarea armonizată și cu titlu gratuit a certificatelor de emisii în temeiul articolului 10a din Directiva 2003/87/CE.
            
         
               (3)
            
            
               În fiecare an, un sector sau subsector poate fi adăugat în lista sectoarelor și subsectoarelor considerate a fi expuse unui risc semnificativ de relocare a emisiilor de dioxid de carbon, în cazul în care s-a demonstrat, într-un raport analitic, că sectorul sau subsectorul îndeplinește criteriile stabilite la articolul 10a alineatele (14)-(17) din Directiva 2003/87/CE, în urma unei modificări care are un impact considerabil asupra activităților sectorului sau subsectorului.
            
         
               (4)
            
            
               Unele sectoare care nu au fost considerate în Decizia 2010/2/UE ca fiind expuse unui risc important de relocare a emisiilor de dioxid de carbon la nivelul NACE-4 au fost dezagregate, evaluându-se o serie de subsectoare corespunzătoare în cazul cărora anumite caracteristici distinctive specifice au condus la un impact diferit în mod semnificativ de restul sectorului. Pentru subsectoarele „Voal, rețele, covorașe, saltele, plăci și alte articole din fibre de sticlă, cu excepția țesăturilor” și „Lână de zgură, lână de rocă și alte tipuri de vată minerală și amestecuri ale acestora, în vrac ori sub formă de foi sau rulouri”, această evaluare a arătat că ele pot fi distinse clar de celelalte subsectoare pe baza caracteristicilor specifice și că îndeplinesc criteriile cantitative stabilite la articolul 10a alineatul (15) din Directiva 2003/87/CE. În consecință, subsectoarele „Voal, rețele, covorașe, saltele, plăci și alte articole din fibre de sticlă, cu excepția țesăturilor” și „Lână de zgură, lână de rocă și alte tipuri de vată minerală și amestecuri ale acestora, în vrac, ori sub formă de foi sau rulouri” trebuie adăugate în lista sectoarelor și subsectoarelor considerate a fi expuse unui risc semnificativ de relocare a emisiilor de dioxid de carbon.
            
         
               (5)
            
            
               Codul 2614 „Fabricarea fibrelor de sticlă” de la nivelul NACE 4 constă în două coduri Prodcom de șase cifre: „261411 Așchii, semitort, fire și fibre tocate, din fibră de sticlă” și „261412 Voal, rețele, covorașe, saltele, plăci și alte articole din fibre de sticlă, cu excepția țesăturilor”. În Decizia 2010/2/UE, subsectorul de la codul Prodcom de șase cifre 261411 a fost considerat ca fiind expus unui risc semnificativ de relocare a emisiilor de dioxid de carbon. Prin adăugarea codului Prodcom 261412 în lista sectoarelor și subsectoarelor considerate a fi expuse unui risc semnificativ de relocare a emisiilor de dioxid de carbon, întregul sector 2614 de la nivelul NACE 4 va fi acoperit. Prin urmare, din motive de claritate și pentru a se evita duplicarea, codul 2614 de la nivelul NACE 4 a fost adăugat în secțiunea 1.2 a listei, în timp ce codul Prodcom 261411 se elimină din secțiunea 2.
            
         
               (6)
            
            
               Prin urmare, Deciziile 2010/2/UE și 2011/278/UE trebuie modificate în consecință.
            
         
               (7)
            
            
               Măsurile prevăzute de prezenta decizie sunt conforme cu avizul Comitetului privind schimbările climatice,
            
         ADOPTĂ PREZENTA DECIZIE:
   Articolul 1
   Modificări ale Deciziei 2010/2/UE
   Anexa la Decizia 2010/2/UE se modifică în conformitate cu anexa I la prezenta decizie.
   Articolul 2
   Modificări ale Deciziei 2011/278/UE
   Anexa I la Decizia 2011/278/UE se modifică în conformitate cu anexa II la prezenta decizie.
   Articolul 3
   Destinatari
   Prezenta decizie se adresează statelor membre.
   
      Adoptată la Bruxelles, 17 august 2012.
      
         
            Pentru Comisie
         
         Connie HEDEGAARD
         
            Membru al Comisiei
         
      
   
   
      (1)  JO L 275, 25.10.2003, p. 32.
   
      (2)  JO L 1, 5.1.2010, p. 10.
   
      (3)  JO L 130, 17.5.2011, p. 1.
   
      ANEXA I
      Anexa la Decizia 2010/2/UE se modifică după cum urmează:
      
                  1.
               
               
                  În secțiunea 1.2, după rubrica 2613 se inserează următoarea rubrică:
                  
                              Codul NACE
                           
                           
                              Descriere
                           
                        
                              „2614
                           
                           
                              Fabricarea fibrelor de sticlă”
                           
                        
            
                  2.
               
               
                  Secțiunea 2 se modifică după cum urmează:
                  
                              (a)
                           
                           
                              se elimină următoarea rubrică:
                              
                                          Codul Prodcom
                                       
                                       
                                          Descriere
                                       
                                    
                                          „261411
                                       
                                       
                                          Așchii, semitort, fire și fibre tocate, din fibră de sticlă”
                                       
                                    
                        
                              (b)
                           
                           
                              după rubrica 26821400 se introduce următoarea rubrică:
                              
                                          Codul Prodcom
                                       
                                       
                                          Descriere
                                       
                                    
                                          „26821610
                                       
                                       
                                          Lână de zgură, lână de rocă și alte tipuri de vată minerală și amestecuri ale acestora, în vrac ori sub formă de foi sau rulouri”
                                       
                                    
                        
            
   
      ANEXA II
      În anexa I la Decizia 2011/278/UE, rubrica ce corespunde produsului de referință „vată minerală” se înlocuiește cu următorul text:
      
         
                     Produs de referință
                  
                  
                     Definirea produselor incluse
                  
                  
                     Definirea proceselor și a emisiilor incluse
                     (limitele sistemului)
                  
                  
                     Expunerea la relocarea emisiilor de dioxid de carbon, stabilită de Decizia 2010/2/UE pentru anii 2013 și 2014
                  
                  
                     Valoare de referință
                     cote/tonă
                  
               
                     „Vată minerală
                  
                  
                     Produse din vată minerală pentru izolări termice, fonice și ignifuge, fabricate utilizând sticlă, rocă sau zgură.
                  
                  
                     Sunt incluse toate procesele legate direct sau indirect de etapele de producție: topire, fibrare și injectare de lianți, tratare, uscare și formare. Pentru determinarea emisiilor indirecte, se ia în considerare consumul total de energie electrică în interiorul limitelor sistemului.
                  
                  
                     da
                  
                  
                     0,682”